***Hennes meget kongelige høyhet*** er en norsk romantisk dramafilm fra 1968 regissert av Arnljot Berg. Filmen handler om en prinsesse som forelsker seg i en mann av folket. Forholdet må holdes hemmelig, men når noen tar et bilde av dem er skandalen et faktum. Tema i filmen er om hvorvidt de kongelige har rett til privatliv. Hovedrollene spilles av Christina Schollin og Toralv Maurstad, mens sentrale biroller spilles av Lillebil Ibsen og Henki Kolstad.

Handling
--------

Handlingen er lagt til en tenkt by i Europa. Prinsesse Anne er til stede ved premieren på *Romeo og Julie*, iscenesatt av skuespilleren Georg Stander, som også spiller hovedrollen. Etter forestillingen blir de presentert for hverandre, og de forelsker seg. Rangsforskjellen og det faktum at Georg er skilt, gjør at de ikke kan gifte seg.

Forholdet må holdes hemmelig, og de bygger seg sin egen verden som består av bilturer og Georgs leilighet. Lenge greier de å unngå offentlighetens oppmerksomhet, inntil en dag en påpasselig pressefotograf knipser et bilde, og dermed er skandalen der. Anne blir i all hast sendt til et slott på landet som eies av tante Augusta, mens historien dysses ned. Som gammel intrigemaker foreslår tante Augusta at Anne og Georg skal reise til utlandet sammen. Dette gjør de, men de blir på nytt oppdaget og forfulgt av pressen Europa rundt. Skandalen utnyttes av opposisjonen i landet, og regjeringen kommer i store vanskeligheter.

Til slutt står Anne overfor valget mellom plikten mot fedrelandet og den mannen hun elsker. Hun treffer sitt valg uvitende om forholdene i hjemlandet.

Om filmen
---------

### Filmanmelderne

Både *Aftenpostens* og *Arbeideravisas* anmeldere gav den gode kritikker. Aftenpostens Gunvor Gjessing skrev blant annet: «..både i manuskript og regi viser Berg taktfølelse», men poengterer også at hun ville ønsket at regissøren kunne brukt «skarpere lut». Arbeiderbladets Haavard Haavardsholm peker særlig på enkelte av skuespillerne og skriver: «Toralv Maurstad og Christina Schollin skal ha sin del av æren for det gode resultatet». «Humørfylt kongelig eskapade», var overskriften som *VGs* anmelder brukte og gav den terningkast fem. Anmelderen gav særlig ros til skuespillerne og miljøskildringene.

### Priser

Regissør Arnljot Berg ble i 1969 tildelt Filmkritikerprisen for denne filmen.

I rollene
---------

|  |  |
| --- | --- |
| * Christina Schollin – Prinsesse Anne
* Toralv Maurstad – Georg Stander
* Lillebil Ibsen – Tante Augusta
* Hans Wahlgren – Prins Alexis
* Henki Kolstad – Kongen
* Sverre Hansen – Krantzman
* Ola B. Johannessen – Fjernsynsreporteren
* Ole-Jørgen Nilsen – Anderson, livvakt
* Rolf Søder – Ferdinan, opposisjonsleder
* Per Gjersøe – Ambassadøren
* Kolbjørn Buøen – Erkebiskopen
 | * Christopher Benjamin – Engelsk TV-reporter
* Ingebjørg Sem – Damebladjournalist
* Carsten Winger – Frantz Villier, aviskonge
* Bernt Erik Larssen – Kabinettsekretær
* Unni Evjen – Julie, Georgs venninne
* Mona Levin – Sosietetsdame
* Svein Sturla Hungnes – Pressefotograf
* Petter Bredal
* Frithjof Fearnley
* Ejnar Hans Jensen
* Ole Wegener
 |

Referanser
----------

1. ↑  Braaten, Lars Thomas (1995). *Filmen i Norge*. Norge. s. 275. ISBN 82-417-0195-0.
2. ↑

Eksterne lenker
---------------

* (en) *Hennes meget kongelige høyhet* på Internet Movie Database Rediger på Wikidata

* (no) *Hennes meget kongelige høyhet* hos Filmfront Rediger på Wikidata

* (sv) *Hennes meget kongelige høyhet* i Svensk Filmdatabas Rediger på Wikidata